Tidligere i dag stod direktør Per Malmberg fra Arena Nord frem og sagde, at man ville gennemføre forårsmessen - på trods af statsministerens og myndighedernes opfordring til at aflyse arrangementer med mere end 1.000 mennesker. - Vi gennemfører arrangementet, selvom der kommer over 10.000 gæster fordelt på to dage, sagde direktør i Arena Nord, Per Malmberg ved middagstid. Nu har piben imidlertid fået en helt anden lyd. - Der er gået yderligere to timer siden vi troede vi kunne gennemføres årets forårsmesse i Arena Nord, efter fornyet vurdering af situationen ser vi desværre ingen anden udvej, end at aflyse den store messe i Frederikshavn, lyder det nu fra direktør Per Malmberg. For lidt siden lød der skarp kritik fra Frederikshavn Kommunes borgmester, Birgit S. Hansen: - Arena Nord er en selvejende institution, og jeg har respekt for ledelsens og bestyrelsens overvejeler, men jeg synes, de skulle have lyttet til statens anbefalinger. Vi kan jo se, hvad der ellers sker af aflysninger rundt omkring i landet, udtaler Birgit S. Hansen til Kanal Frederikshavn. I Arena Nord er direktøren træt af, at det er nødvendigt at aflyse forårsmessen, hvor hundredevis af udstillere og 10.000 gæster skulle fylde arenaen op i weekenden. - Det er ærgerligt for de mange udstillere som har gjort en kæmpe indsats for at gøre succesen endnu større – men vi vurderer, at andet vil være uansvarligt, siger Per Malmberg nu.

Opsummering:
Direktør Per Malmberg fornyer sin vurdering af situationen og vælger alligevel at følge myndighedernes opfordring til at aflyse stort arrangement.